شعیب ملک کی تیز ترین ففٹی، پاکستان کی اسکاٹ لینڈ کے خلاف 72 رنز سے کامیابی
شعیب ملک نے محض 18 گیندوں پر 54 رنز بنا کر پاکستان کے لیے تیز ترین ففٹی بنانے کا اعزاز حاصل کر لیا۔ شعیب ملک نے اپنی اس اننگز میں چھ چھکے اور ایک چوکا لگایا۔
ویب ڈیسک — شارجہ میں کھیلے گئے میچ میں پاکستانی کپتان بابر اعظم نے ٹاس جیت کر پہلے بیٹنگ کا فیصلہ کیا، لیکن پاکستانی اوپنرز نے محتاط آغاز کیا۔ اننگز کے آخری اوورز میں کپتان بابر اعظم اور شعیب ملک نے پاکستان کے اسکور کو تیزی سے آگے بڑھایا۔ شعیب ملک نے اپنی شان دار اننگز میں چھ چھکے اور ایک چوکا لگایا۔ اُنہیں مین آف دی میچ کا ایوارڈ گیا گیا۔ پاکستان کی جانب سے کپتان بابر اعظم نے بھی شان دار ففٹی اسکور کی، اُنہوں نے 47 گیندوں پر 66 رنز بنائے۔ محمد رضوان نے 19 گیندوں پر 15، فخر زمان نے 13 گیندوں پر آٹھ جب کہ محمد حفیظ 19 گیندوں پر 31 رنز بنا کر نمایاں رہے۔ ہدف کے تعاقب میں اسکاٹ لینڈ کی ٹیم مشکلات سے دوچار رہی اور مقررہ 20 اوورز میں چھ وکٹوں کے نقصان پر 117 رنز بنا سکی۔ خیال رہے کہ پاکستان اس ٹورنامنٹ میں ناقابلِ شکست رہنے والی واحد ٹیم ہے۔ اس سے قبل پاکستانی ٹیم بھارت، نیوزی لینڈ، افغانستان اور نمیبیا کی ٹیموں کو بھی شکست دے چکی ہے۔ گروپ ٹو سے پاکستان اور نیوزی لینڈ کی ٹیمیں سیمی فائنل کے لیے کوالی فائی کر چکی ہیں جب کہ گروپ ون سے انگلینڈ اور آسٹریلیا سیمی فائنل کھیلیں گی۔ سیمی فائنل میں پاکستان کا مقابلہ آسٹریلیا جب کہ نیوزی لینڈ کا مقابلہ انگلینڈ سے ہو گا۔